钦定古今图书集成/明伦汇编/闺媛典/第048卷 > 赵洙妻许氏
## 钦定古今图书集成/明伦汇编/闺媛典/第048卷 > 赵洙妻许氏

按《元史列女传》：赵洙妻许氏，集贤大学士有任之侄
女也。至正十九年，红巾贼陷辽阳，洙时为儒学提举，
夫妇避乱，匿资善寺，洙以叱贼见害，许氏不知也。贼
甘言诱许氏，令指示金银之处，许氏大言曰：“吾《诗》《书》
冠冕故家，不幸遇难，但知守节而死，他皆不知也。”贼
以刃胁之，许氏色不变。已而知其夫死，因恸哭仆地，
骂声不绝口，且曰：“吾母居武昌，死于贼，吾女兄弟亦
死贼，今吾夫又死焉。使我得报，汝当醢汝矣。”遂遇害。
寺僧见许氏死状，哀其贞烈，贼退，与洙合葬之。